Oud-rugbyspeler skiet homself terwyl hy ryBarend Britz saam met sy vrou, Jana, en kinders, Barnie en Jané. Foto: Facebook. Barend (Banie) Britz, ŉ voormalige rugbyspeler van Noord-Vrystaat, het homself Donderdag, twee dae ná sy 45ste verjaardag, geskiet terwyl hy in sy bakkie gery het. Britz, ŉ bekende en geliefde sakeman van Bloemfontein, besit ŉ vulstasie in Welkom en was glo vanoggend daarheen op pad toe hy homself geskiet het. “Hy ry omtrent twee keer per week deur om te gaan kyk of alles nog in orde is by die vulstasie,” het sy suster, Mandie Jakobs, Donderdag aan Maroela Media gesê. “Hy oornag gewoonlik by my en my ma as hy van Bloemfontein af deurkom.” Jakobs is ŉ luitenant van die Welkom-polisiestasie. Daar word vermoed dat Britz homself omstreeks 07:00 op die Bultfontein-pad (R710) in die kop geskiet het. Sy bakkie, ŉ wit Corsa, het daarna die pad verlaat en verskeie kere gerol. Jakobs is van die ongeluk in kennis gestel en het na die toneel gehaas, sowat 50 km buite Welkom. “Hy het nog gelewe toe ek daar aankom,” het sy gesê. “Paramedici het hom na die Mediclinic Welkom geneem waar hy omstreeks 10:00 dood is.” Hy het erge hoofbeserings weens die skoot en ongeluk opgedoen. Sy het gesê sy dood is ŉ groot skok vir almal en niemand het onraad vermoed nie. “Sover ons kan agterkom het hy nie enige notas agtergelaat nie. Sy vrou (Jana) moet egter nog deur sy goedjies gaan.” Jakobs beskryf haar broer as ŉ baie liefdevolle mens wat uit sy pad gegaan het om enigiemand te help. “Hy was lief vir almal en almal was lief vir hom. Hy was glad nie ŉ moeilike mens nie en was omtrent by alles betrokke, van sy kerk tot by sport. Hy was mal oor rugby en baie goed in enige sport.” Brits het voluit vir sy gesin en twee kinders, Barnie (11) en Jané (13), gelewe. Hy sal ook onthou word as ŉ man wat vrolik en vol grappies was. Britz het in die 1980’s as senter vir Noord-Vrystaat uitgedraf. Hy is die voormalige Springbok Wynand Olivier, se oom. Sy begrafnisreëlings is nog bekend nie. Lebo Lechesa, ŉ woordvoerder van die Welkom-polisie, het die voorval aan Maroela Media bevestig. “ŉ Saak van ŉ onnatuurlike dood is aanhangig gemaak en word ondersoek,” het sy gesê.